#

# คำสั่งกรมสรรพากร

# ที่ ป. ๑๖๓/๒๕๖๗

เรื่อง การนับระยะเวลาเพื่อคำนวณเบี้ยปรับหรือเงินเพิ่ม

ภาษีเงินได้ ภาษีมูลค่าเพิ่ม และภาษีธุรกิจเฉพาะ

## เพื่อให้เจ้าพนักงานสรรพากรถือเป็นแนวทางปฏิบัติในการตรวจและแนะนำผู้เสียภาษีอากรในการนับระยะเวลาเพื่อคำนวณเบี้ยปรับหรือเงินเพิ่ม ภาษีเงินได้ ภาษีมูลค่าเพิ่ม และภาษีธุรกิจเฉพาะ ตามมาตรา ๒๗ มาตรา ๖๗ ตรี มาตรา ๘๙ มาตรา ๘๙/๑ และมาตรา ๙๑/๒๑ (๖) แห่งประมวลรัษฎากร กรณีผู้เสียภาษีอากรไม่ยื่นรายการหรือชำระภาษีภายในกำหนดเวลาตามที่กฎหมายกำหนดหรือตามที่ได้รับการขยายกำหนดเวลา และกรณีวันสุดท้ายแห่งกำหนดเวลาในการยื่นรายการหรือชำระภาษีตรงกับวันหยุดทำการของทางราชการ รวมทั้งกรณีอื่น ๆ ที่วันสุดท้ายแห่งกำหนดเวลาตรงกับวันหยุดทำการของทางราชการด้วย กรมสรรพากรจึงมีคำสั่งดังต่อไปนี้

ข้อ ๑ ให้ยกเลิกคำสั่งกรมสรรพากรที่ ป. ๑๑๗/๒๕๔๕ เรื่อง การนับระยะเวลาเพื่อคำนวณเบี้ยปรับหรือเงินเพิ่ม ภาษีเงินได้ ภาษีมูลค่าเพิ่ม และภาษีธุรกิจเฉพาะ ตามมาตรา ๒๗ มาตรา ๖๗ ตรี มาตรา ๘๙ มาตรา ๘๙/๑ และมาตรา ๙๑/๒๑ (๖) แห่งประมวลรัษฎากร กรณีกำหนดเวลาในการยื่นแบบแสดงรายการภาษี แบบแสดงรายการหักภาษี และนำเงินภาษีส่ง หรือแบบนำส่งภาษีวันสุดท้าย
ตรงกับวันหยุดทำการของทางราชการ ลงวันที่ ๒๘ ตุลาคม พ.ศ. ๒๕๔๕

ข้อ ๒ กรณีผู้มีหน้าที่เสียภาษีได้รับอนุมัติให้ขยายกำหนดเวลาการยื่นรายการและชำระภาษี โดยรัฐมนตรีว่าการกระทรวงการคลัง ตามมาตรา ๓ อัฏฐ วรรคสอง แห่งประมวลรัษฎากร และได้ยื่นรายการและชำระภาษีภายในกำหนดเวลาที่ขยายนั้น ผู้มีหน้าที่เสียภาษีไม่ต้องเสียเบี้ยปรับ เงินเพิ่ม
และค่าปรับอาญาตามประมวลรัษฎากรแต่อย่างใด

กรณีผู้มีหน้าที่เสียภาษีไม่ยื่นรายการและชำระภาษี หรือยื่นรายการแต่ชำระภาษี
ไม่ครบถ้วนภายในกำหนดเวลาตามวรรคหนึ่ง ให้ผู้มีหน้าที่เสียภาษีเสียเบี้ยปรับและเงินเพิ่ม โดยให้คำนวณตั้งแต่วันพ้นกำหนดเวลายื่นรายการและชำระภาษีตามที่ได้รับอนุมัติให้ขยายออกไปจนถึงวันชำระ

**ตัวอย่าง** **๑** บริษัท ก จำกัด จ่ายดอกเบี้ยเงินกู้ยืมให้นาย ข ในวันที่ ๒ มิถุนายน ๒๕๖๕ บริษัท ก จำกัด มีหน้าที่นำส่งภาษีเงินได้หัก ณ ที่จ่าย และยื่นรายการภาษีเงินได้หัก ณ ที่จ่าย (แบบ ภ.ง.ด.๒) (แบบกระดาษ) ภายใน ๗ วันนับแต่วันที่ได้จ่ายเงิน (วันที่ ๙ มิถุนายน ๒๕๖๕) ตามมาตรา ๕๒ และมาตรา ๕๙ แห่งประมวลรัษฎากร แต่เนื่องจากประกาศกระทรวงการคลัง เรื่อง ขยายกำหนดเวลาการนำส่งภาษีเงินได้หัก ณ ที่จ่าย การนำส่งภาษีเงินได้ การนำส่งภาษีมูลค่าเพิ่ม และการยื่นรายการ ลงวันที่ ๒๔ กรกฎาคม พ.ศ. ๒๕๔๔

/ กำหนด ...

กำหนดให้ขยายกำหนดเวลาการยื่นรายการ (แบบกระดาษ) และชำระภาษีดังกล่าวออกไปเป็นภายใน ๗ วันนับแต่วันสิ้นเดือนของเดือนที่จ่ายเงินได้พึงประเมิน (วันที่ ๗ กรกฎาคม ๒๕๖๕) กรณีบริษัท ก จำกัด มิได้มายื่นแบบ ภ.ง.ด.๒ และชำระภาษีภายในวันที่ ๗ กรกฎาคม ๒๕๖๕ การคำนวณเงินเพิ่มให้คำนวณตั้งแต่วันที่ ๘ กรกฎาคม ๒๕๖๕ จนถึงวันชำระ

**ตัวอย่าง** **๒** บริษัท ค จำกัด จ่ายดอกเบี้ยเงินกู้ยืมให้นาย ง ในวันที่ ๒ กุมภาพันธ์ ๒๕๖๕ บริษัท ค จำกัด มีหน้าที่นำส่งภาษีเงินได้หัก ณ ที่จ่าย และยื่นรายการภาษีเงินได้หัก ณ ที่จ่าย (แบบ ภ.ง.ด.๒) ภายในวันที่ ๗ มีนาคม ๒๕๖๕ แต่เนื่องจากประกาศกระทรวงการคลัง เรื่อง ขยายกำหนดเวลาสำหรับการยื่นรายการ และชำระภาษีผ่านระบบเครือข่ายอินเทอร์เน็ต (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ กำหนดให้ขยายกำหนดเวลาสำหรับการยื่นรายการและชำระภาษีดังกล่าวผ่านระบบเครือข่ายอินเทอร์เน็ต ออกไปเป็นภายใน ๑๕ วันนับแต่วันสิ้นเดือนของเดือนที่จ่ายเงินได้พึงประเมิน (วันที่ ๑๕ มีนาคม ๒๕๖๕) กรณีบริษัท ค จำกัด ได้ยื่นแบบ ภ.ง.ด.๒ และชำระภาษีผ่านระบบเครือข่ายอินเทอร์เน็ต เมื่อวันที่
๓๑ มีนาคม ๒๕๖๕ การคำนวณเงินเพิ่มให้คำนวณตั้งแต่วันที่ ๑๖ มีนาคม ๒๕๖๕ จนถึงวันชำระ

**ตัวอย่าง** **๓** บริษัท ฉ จำกัด ผู้ประกอบการจดทะเบียนภาษีมูลค่าเพิ่มมีหน้าที่ต้องยื่นแบบแสดงรายการภาษีมูลค่าเพิ่ม (แบบ ภ.พ.๓๐) สำหรับเดือนภาษีพฤษภาคม ๒๕๖๕ ผ่านระบบเครือข่ายอินเทอร์เน็ต ภายในวันที่ ๒๓ มิถุนายน ๒๕๖๕ ตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ กรณีบริษัท ฉ จำกัด ได้ยื่นแบบ ภ.พ.๓๐ และชำระภาษีผ่านระบบเครือข่ายอินเทอร์เน็ต เมื่อวันที่ ๒๔ สิงหาคม ๒๕๖๕ การคำนวณเบี้ยปรับและเงินเพิ่มให้คำนวณตั้งแต่วันที่ ๒๔ มิถุนายน ๒๕๖๕ จนถึงวันชำระ

**ตัวอย่าง** **๔** นาย ช มีหน้าที่ยื่นแบบแสดงรายการภาษีเงินได้บุคคลธรรมดา (แบบ ภ.ง.ด.๙๑) และชำระภาษี สำหรับปีภาษี ๒๕๖๔ ผ่านระบบเครือข่ายอินเทอร์เน็ต ภายในวันที่ ๘ เมษายน ๒๕๖๕ ตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ กรณีนาย ช ได้ยื่น
แบบ ภ.ง.ด.๙๑ และชำระภาษีผ่านระบบเครือข่ายอินเทอร์เน็ต เมื่อวันที่ ๑๑ เมษายน ๒๕๖๕ การคำนวณเบี้ยปรับและเงินเพิ่มให้คำนวณตั้งแต่วันที่ ๙ เมษายน ๒๕๖๕ จนถึงวันชำระ

**ตัวอย่าง** **๕** นาย ฌ มีหน้าที่ยื่นแบบแสดงรายการภาษีเงินได้บุคคลธรรมดา (แบบ ภ.ง.ด.๙๑) และชำระภาษี สำหรับปีภาษี ๒๕๖๓ ผ่านระบบเครือข่ายอินเทอร์เน็ต ภายในวันที่ ๓๐ มิถุนายน ๒๕๖๔ ตามประกาศกระทรวงการคลัง เรื่อง ขยายกำหนดเวลาการยื่นรายการและชำระภาษีให้แก่ผู้มีหน้าที่
เสียภาษีเงินได้บุคคลธรรมดา สำหรับเงินได้พึงประเมินประจำปีภาษี พ.ศ. ๒๕๖๓ ลงวันที่ ๒๘ มกราคม พ.ศ. ๒๕๖๔ กรณีนาย ฌ ได้ยื่นแบบ ภ.ง.ด.๙๑ และชำระภาษีผ่านระบบเครือข่ายอินเทอร์เน็ต เมื่อวันที่ ๓๑ สิงหาคม ๒๕๖๔ การคำนวณเงินเพิ่มให้คำนวณตั้งแต่วันที่ ๑ กรกฎาคม ๒๕๖๔ จนถึงวันชำระ

/ ข้อ ๓ …

ข้อ ๓ การขยายกำหนดเวลาการยื่นรายการและชำระภาษีตามข้อ ๒ ซึ่งกำหนดให้ผู้มีหน้าที่เสียภาษีต้องยื่นรายการและชำระภาษีทั้งฉบับปกติและฉบับเพิ่มเติมผ่านระบบเครือข่ายอินเทอร์เน็ตเท่านั้น หากผู้มีหน้าที่เสียภาษีไม่ได้ปฏิบัติตามหลักเกณฑ์ดังกล่าว การคำนวณเบี้ยปรับและเงินเพิ่มให้คำนวณตั้งแต่วันพ้นกำหนดเวลาตามที่กฎหมายกำหนดไว้ในประมวลรัษฎากร เว้นแต่กรณีที่ได้รับการขยายกำหนดเวลาการยื่นรายการและชำระภาษี ตามประกาศกระทรวงการคลังฯ ลงวันที่ ๒๔ กรกฎาคม พ.ศ. ๒๕๔๔ การคำนวณเบี้ยปรับและเงินเพิ่มให้คำนวณตั้งแต่วันพ้นกำหนดเวลาตามที่กำหนดในประกาศกระทรวงการคลังฉบับดังกล่าว โดยแยกได้ ๒ กรณี ดังนี้

 ๓.๑ กรณียื่นรายการและชำระภาษีผ่านระบบเครือข่ายอินเทอร์เน็ตภายในกำหนดเวลา ต่อมามีการยื่นรายการเพิ่มเติมด้วยแบบกระดาษ เฉพาะการยื่นรายการเพิ่มเติมด้วยแบบกระดาษไม่ได้รับสิทธิขยายกำหนดเวลาตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓

 **ตัวอย่าง** บริษัท ญ จำกัด ผู้ประกอบการจดทะเบียนภาษีมูลค่าเพิ่มยื่นแบบแสดงรายการภาษีมูลค่าเพิ่ม (แบบ ภ.พ.๓๐) และชำระภาษีสำหรับเดือนภาษีกรกฎาคม ๒๕๖๕ ผ่านระบบเครือข่ายอินเทอร์เน็ต ภายในวันที่ ๒๓ สิงหาคม ๒๕๖๕ ตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ แต่ปรากฏว่า บริษัท ญ จำกัด ยื่นแบบ ภ.พ.๓๐ และชำระภาษีผ่านระบบเครือข่ายอินเทอร์เน็ตไว้ไม่ครบถ้วนภายในวันที่ ๒๓ สิงหาคม ๒๕๖๕ บริษัท ญ จำกัด จึงได้ยื่นแบบ ภ.พ.๓๐
ฉบับเพิ่มเติม (แบบกระดาษ) และชำระภาษี ณ สำนักงานสรรพากรพื้นที่ที่บริษัท ญ จำกัด ตั้งอยู่ทำให้แบบ ภ.พ.๓๐ ฉบับเพิ่มเติมดังกล่าว ไม่ได้รับสิทธิขยายกำหนดเวลาตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ การคำนวณเบี้ยปรับและเงินเพิ่มให้คำนวณตั้งแต่วันที่ ๑๖ สิงหาคม ๒๕๖๕ จนถึงวันชำระ

 ๓.๒ กรณียื่นรายการด้วยแบบกระดาษและชำระภาษีภายในกำหนดเวลา ต่อมายื่นรายการและชำระภาษีเพิ่มเติมผ่านระบบเครือข่ายอินเทอร์เน็ต การยื่นรายการและชำระภาษีเพิ่มเติมดังกล่าวไม่ได้รับสิทธิขยายกำหนดเวลาตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓

 **ตัวอย่าง** บริษัท ฎ จำกัด จ่ายดอกเบี้ยเงินกู้ยืมให้ นาง ฐ ในวันที่ ๓ พฤษภาคม ๒๕๖๕ บริษัท ฎ จำกัด นำส่งภาษีเงินได้หัก ณ ที่จ่าย และยื่นรายการภาษีเงินได้หัก ณ ที่จ่าย (แบบ ภ.ง.ด.๒) (แบบกระดาษ) ภายในวันที่ ๗ มิถุนายน ๒๕๖๕ ตามประกาศกระทรวงการคลังฯ ลงวันที่ ๒๔ กรกฎาคม พ.ศ. ๒๕๔๔ แต่ชำระไว้ไม่ครบถ้วน ต่อมา บริษัท ฎ จำกัด ได้ยื่นรายการและชำระภาษีเพิ่มเติมผ่านระบบเครือข่ายอินเทอร์เน็ตภายในวันที่ ๑๕ มิถุนายน ๒๕๖๕ ตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ การยื่นรายการและชำระภาษีเพิ่มเติมผ่านระบบเครือข่ายอินเทอร์เน็ตดังกล่าว ไม่ได้รับสิทธิขยายกำหนดเวลาตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ การคำนวณเงินเพิ่มให้คำนวณตั้งแต่วันที่ ๘ มิถุนายน ๒๕๖๕ จนถึงวันชำระ ทั้งนี้ ตามประกาศกระทรวงการคลังฯ ลงวันที่ ๒๔ กรกฎาคม พ.ศ. ๒๕๔๔

/ ข้อ ๔ ...

ข้อ ๔ กรณีผู้มีหน้าที่เสียภาษีได้รับอนุมัติให้ขยายกำหนดเวลาในการยื่นรายการ
และชำระภาษีเป็นการเฉพาะ เช่น การเกิดภัยพิบัติทางธรรมชาติ และรัฐมนตรีว่าการกระทรวงการคลังอาศัยอำนาจ ตามมาตรา ๓ อัฏฐ วรรคสอง แห่งประมวลรัษฎากร อนุมัติให้ขยายกำหนดเวลาการยื่น
รายการและชำระภาษีให้ผู้มีหน้าที่เสียภาษีดังกล่าว หากผู้มีหน้าที่เสียภาษีได้ยื่นรายการและชำระภาษีภายในกำหนดเวลาที่ขยายกำหนดเวลา ผู้มีหน้าที่เสียภาษีไม่ต้องเสียเบี้ยปรับและเงินเพิ่ม เป็นต้น

อย่างไรก็ดี หากผู้มีหน้าที่เสียภาษีไม่ยื่นรายการและชำระภาษี หรือยื่นรายการแต่ชำระภาษีไม่ครบถ้วนภายในกำหนดเวลาตามวรรคหนึ่ง ให้ผู้มีหน้าที่เสียภาษีเสียเบี้ยปรับและเงินเพิ่ม โดยให้คำนวณตั้งแต่วันพ้นกำหนดเวลาการยื่นรายการและชำระภาษีตามที่บัญญัติไว้ในประมวลรัษฎากร
เว้นแต่กรณีที่ได้รับการขยายกำหนดเวลาการยื่นรายการและชำระภาษี ตามประกาศกระทรวงการคลังฯ ลงวันที่ ๒๔ กรกฎาคม พ.ศ. ๒๕๔๔ การคำนวณเบี้ยปรับและเงินเพิ่มให้คำนวณตั้งแต่วันพ้นกำหนดเวลาตามที่กำหนดในประกาศกระทรวงการคลังฉบับดังกล่าว

**ตัวอย่าง** บริษัท ฑ จำกัด ผู้ประกอบการจดทะเบียนภาษีมูลค่าเพิ่ม สถานประกอบการตั้งอยู่ที่จังหวัดลพบุรี ซึ่งอยู่ในความรับผิดชอบของสำนักงานสรรพากรพื้นที่ลพบุรี มีหน้าที่ต้องยื่น
แบบแสดงรายการภาษีมูลค่าเพิ่ม (แบบ ภ.พ.๓๐) และชำระภาษีสำหรับเดือนภาษีกันยายน ๒๕๖๔ ภายในวันที่ ๑๕ ตุลาคม ๒๕๖๔ แต่เนื่องจากระหว่างวันที่ ๑ ถึงวันที่ ๑๕ ตุลาคม ๒๕๖๔ ได้เกิดภัยพิบัติอุทกภัยในพื้นที่จังหวัดลพบุรี บริษัท ฑ จำกัด จึงได้รับสิทธิขยายกำหนดเวลายื่นแบบ ภ.พ.๓๐ (แบบกระดาษ) และชำระภาษีออกไปถึงวันที่ ๓๐ พฤศจิกายน ๒๕๖๔ ตามประกาศกระทรวงการคลัง เรื่อง ขยายกำหนดเวลาการยื่นรายการและชำระภาษีอากรหรือนำส่งภาษีให้แก่ผู้มีหน้าที่เสียภาษีหรือนำส่งภาษี
ในท้องที่ที่เกิดภัยพิบัติ (ฉบับที่ ๕) ลงวันที่ ๗ ธันวาคม พ.ศ. ๒๕๖๔ กรณีบริษัท ฑ จำกัด ยื่นแบบ ภ.พ.๓๐ ด้วยแบบกระดาษและชำระภาษี เมื่อวันที่ ๑๔ ธันวาคม ๒๕๖๔ การคำนวณเบี้ยปรับและเงินเพิ่ม
ให้คำนวณตั้งแต่วันที่ ๑๖ ตุลาคม ๒๕๖๔ จนถึงวันชำระ

ข้อ ๕ กรณีการยื่นรายการและชำระภาษีตามกำหนดเวลาที่บัญญัติไว้ในประมวลรัษฎากร หรือตามที่ได้รับอนุมัติให้ขยายกำหนดเวลา ตามมาตรา ๓ อัฏฐ แห่งประมวลรัษฎากร หรือการใช้สิทธิผ่อนชำระภาษีเป็นรายงวด ซึ่งวันสุดท้ายตรงกับวันหยุดทำการของทางราชการ

๕.๑ การยื่นรายการและชำระภาษีตามกำหนดเวลาที่บัญญัติไว้ในประมวลรัษฎากรและวันสุดท้ายตรงกับวันหยุดทำการของทางราชการ ให้นับวันที่เริ่มทำการใหม่ต่อจากวันหยุดทำการนั้นเป็นวันสุดท้ายของระยะเวลา ตามมาตรา ๑๙๓/๘ แห่งประมวลกฎหมายแพ่งและพาณิชย์ โดยไม่ต้องเสียเบี้ยปรับและเงินเพิ่มแต่อย่างใด

/ **ตัวอย่าง** ...

**ตัวอย่าง** บริษัท ฒ จำกัด จ่ายเงินเดือนให้กับพนักงาน บริษัท ฒ จำกัด มีหน้าที่นำส่งภาษีเงินได้หัก ณ ที่จ่ายและยื่นรายการภาษีเงินได้หัก ณ ที่จ่าย (แบบ ภ.ง.ด.๑) (แบบกระดาษ) ภายใน ๗ วันนับแต่วันสิ้นเดือนของเดือนที่ได้จ่ายเงิน (วันที่ ๗ สิงหาคม ๒๕๖๕) ทั้งนี้ ตามมาตรา ๕๒ และมาตรา ๕๙ แห่งประมวลรัษฎากร ประกอบกับประกาศกระทรวงการคลังฯ ลงวันที่ ๒๔ กรกฎาคม พ.ศ. ๒๕๔๔ แต่เนื่องจากวันที่ ๗ สิงหาคม ๒๕๖๕ ตรงกับวันอาทิตย์ ซึ่งเป็นวันหยุดทำการของทางราชการ บริษัท ฒ จำกัด จึงสามารถยื่นรายการและชำระภาษีได้ในวันจันทร์ที่ ๘ สิงหาคม ๒๕๖๕

๕.๒ การยื่นรายการและชำระภาษีที่ได้รับอนุมัติจากอธิบดีกรมสรรพากรให้ขยายกำหนดเวลาออกไป ตามมาตรา ๓ อัฏฐ วรรคหนึ่ง แห่งประมวลรัษฎากร และวันสุดท้ายแห่งระยะเวลาที่ขยายออกไปตรงกับวันหยุดทำการของทางราชการ ให้นับวันที่เริ่มทำการใหม่ต่อจากวันที่หยุดทำการนั้นเป็นวันสุดท้ายของระยะเวลา ตามมาตรา ๑๙๓/๘ แห่งประมวลกฎหมายแพ่งและพาณิชย์ โดยไม่ต้องเสียเบี้ยปรับแต่ต้องเสียเงินเพิ่มในอัตราร้อยละ ๐.๗๕ ต่อเดือนหรือเศษของเดือนของเงินภาษีที่ต้องชำระหรือนำส่ง

 **ตัวอย่าง** นาง ณ ดำรงตำแหน่งครูชำนาญการ ได้รับเงินค่าวิทยฐานะและเงินเดือนตกเบิกย้อนหลัง สำหรับตำแหน่งวิทยฐานะครูชำนาญการพิเศษ ตั้งแต่วันที่ ๑๖ มีนาคม ๒๕๖๔ เป็นต้นไป เมื่อวันที่ ๒๗ กันยายน ๒๕๖๕ จำนวน ๑๔๔,๗๖๐ บาท (แบ่งออกเป็นปีภาษี ๒๕๖๔ จำนวน ๕๒,๓๖๐ บาท และปีภาษี ๒๕๖๕ จำนวน ๙๒,๔๐๐ บาท) นาง ณ ต้องนำเงินค่าวิทยฐานะ ซึ่งเข้าลักษณะเป็น
เงินได้พึงประเมินตามมาตรา ๔๐ (๑) แห่งประมวลรัษฎากร จำนวน ๑๔๔,๗๖๐ บาท มารวมคำนวณ
ภาษีเงินได้บุคคลธรรมดาในปีภาษี ๒๕๖๕ ซึ่งเป็นปีที่นาง ณ ได้รับเงินดังกล่าว ทำให้นาง ณ ต้องเสียภาษีจำนวนมาก ต่อมา นาง ณ ได้รับอนุมัติจากอธิบดีให้ขยายกำหนดเวลาการยื่นแบบแสดงรายการภาษีเงินได้บุคคลธรรมดา (แบบ ภ.ง.ด.๙๑) สำหรับเงินค่าวิทยฐานะ โดยให้แยกคำนวณเงินค่าวิทยฐานะที่ได้รับตาม
ปีภาษีออกไปอีก ๑๕ วันนับแต่วันที่ ๙ ธันวาคม ๒๕๖๕ ซึ่งเป็นวันที่ นาง ณ ได้รับหนังสือแจ้งผลการอนุมัติจากกรมสรรพากร (วันที่ ๒๔ ธันวาคม ๒๕๖๕) แต่เนื่องจากวันที่ ๒๔ ธันวาคม ๒๕๖๕ ตรงกับวันเสาร์ ซึ่งเป็นวันหยุดทำการของทางราชการ นาง ณ จึงสามารถยื่นแบบ ภ.ง.ด.๙๑ (แบบกระดาษ) สำหรับ
ปีภาษี ๒๕๖๔ และชำระภาษีได้ในวันจันทร์ที่ ๒๖ ธันวาคม ๒๕๖๕ โดยต้องเสียเงินเพิ่มในอัตราร้อยละ ๐.๗๕ ต่อเดือนหรือเศษของเดือนของเงินภาษีที่ต้องเสีย

๕.๓ การยื่นรายการและชำระภาษีที่ได้รับอนุมัติจากรัฐมนตรีว่าการกระทรวงการคลัง ให้ขยายกำหนดเวลาออกไป ตามมาตรา ๓ อัฏฐ วรรคสอง แห่งประมวลรัษฎากร และวันสุดท้ายแห่งระยะเวลาที่ขยายออกไปตรงกับวันหยุดทำการของทางราชการ ให้นับวันที่เริ่มทำการใหม่ต่อจากวันที่หยุดทำการนั้นเป็นวันสุดท้ายของระยะเวลา ตามมาตรา ๑๙๓/๘ แห่งประมวลกฎหมายแพ่งและพาณิชย์ โดยไม่ต้องเสียเบี้ยปรับและเงินเพิ่มแต่อย่างใด

/ **ตัวอย่าง** ...

**ตัวอย่าง** บริษัท ด จำกัด เป็นผู้ประกอบการจดทะเบียนภาษีมูลค่าเพิ่มมีหน้าที่ต้องยื่นแบบแสดงรายการภาษีมูลค่าเพิ่ม (แบบ ภ.พ.๓๐) และชำระภาษีผ่านระบบเครือข่ายอินเทอร์เน็ต สำหรับเดือนภาษีธันวาคม ๒๕๖๔ ภายในวันที่ ๒๓ มกราคม ๒๕๖๕ ตามประกาศกระทรวงการคลังฯ (ฉบับที่ ๓) ลงวันที่ ๑๕ ธันวาคม พ.ศ. ๒๕๖๓ แต่เนื่องจากวันที่ ๒๓ มกราคม ๒๕๖๕ ตรงกับวันอาทิตย์ ซึ่งเป็นวันหยุดทำการของทางราชการ บริษัท ด จำกัด จึงสามารถยื่นรายการและชำระภาษีผ่านระบบเครือข่ายอินเทอร์เน็ตได้ในวันจันทร์ที่ ๒๔ มกราคม ๒๕๖๕ โดยไม่ต้องเสียเบี้ยปรับและเงินเพิ่ม

๕.๔ การใช้สิทธิผ่อนชำระภาษีเป็นรายงวด

(ก) กรณีผ่อนชำระภาษี ตามมาตรา ๖๔ (๑) แห่งประมวลรัษฎากร หากวันสุดท้ายที่ต้องผ่อนชำระงวดที่ ๒ หรืองวดที่ ๓ ตรงกับวันหยุดทำการของทางราชการ ให้นับวันที่เริ่มทำการใหม่ต่อจากวันที่หยุดทำการนั้นเป็นวันสุดท้ายของระยะเวลา ตามมาตรา ๑๙๓/๘ แห่งประมวลกฎหมายแพ่งและพาณิชย์ โดยไม่หมดสิทธิที่จะชำระเป็นรายงวดต่อไป และไม่ต้องเสียเงินเพิ่ม ตามมาตรา ๒๗ แห่งประมวลรัษฎากร

**ตัวอย่าง** นาง ต ได้ยื่นแบบแสดงรายการภาษีเงินได้บุคคลธรรมดา (แบบ ภ.ง.ด.๙๑) สำหรับปี พ.ศ. ๒๕๖๔ มีภาษีที่ต้องชำระ ๖,๐๐๐ บาท และได้ใช้สิทธิผ่อนชำระภาษีตามมาตรา ๖๔ (๑) แห่งประมวลรัษฎากร โดยนาง ต ได้ยื่นแบบ ภ.ง.ด.๙๑ (แบบกระดาษ) และชำระภาษี เมื่อวันที่ ๓๑ มีนาคม ๒๕๖๕ จำนวน ๒,๐๐๐ บาท นาง ต ต้องชำระภาษีให้กรมสรรพากรในงวดที่ ๒ และงวดที่ ๓ จำนวนงวดละ ๒,๐๐๐ บาท ภายในวันที่ ๓๐ เมษายน ๒๕๖๕ และวันที่ ๓๑ พฤษภาคม ๒๕๖๕ ตามลำดับ

อย่างไรก็ดี เนื่องจากในการชำระภาษีงวดที่ ๒ (วันที่ ๓๐ เมษายน ๒๕๖๕) ตรงกับวันเสาร์ ซึ่งเป็นวันหยุดทำการของทางราชการ นาง ต จึงมีสิทธิชำระภาษีในงวดดังกล่าว
ในวันจันทร์ที่ ๒ พฤษภาคม ๒๕๖๕

(ข) กรณีผ่อนชำระภาษี ตามมาตรา ๖๔ (๒) แห่งประมวลรัษฎากร หากวันสุดท้ายที่ต้องผ่อนชำระงวดที่ ๒ หรืองวดที่ ๓ ตรงกับวันหยุดทำการของทางราชการ ให้นับวันที่เริ่มทำการใหม่ต่อจากวันที่หยุดทำการนั้นเป็นวันสุดท้ายของระยะเวลา ตามมาตรา ๑๙๓/๘ แห่งประมวลกฎหมายแพ่งและพาณิชย์ โดยไม่หมดสิทธิที่จะชำระเป็นรายงวดต่อไป และไม่ต้องเสียเงินเพิ่ม ตามมาตรา ๒๗ แห่งประมวลรัษฎากร

**ตัวอย่าง** นาย ถ ได้ถูกประเมินภาษีเงินได้บุคคลธรรมดา พร้อมเงินเพิ่มตามมาตรา ๒๗ แห่งประมวลรัษฎากร เป็นจำนวนเงินมากกว่า ๓,๐๐๐ บาท นาย ถ ได้รับหนังสือแจ้งการประเมินจากกรมสรรพากร เมื่อวันที่ ๑ มีนาคม ๒๕๖๕ นาย ถ ได้ใช้สิทธิผ่อนชำระภาษี ตามมาตรา ๖๔ (๒)
แห่งประมวลรัษฎากร โดยนาย ถ ต้องชำระภาษี ๓ งวด กล่าวคือ งวดที่ ๑ ภายในวันที่ ๓๑ มีนาคม ๒๕๖๕ งวดที่ ๒ ภายในวันที่ ๓๐ เมษายน ๒๕๖๕ และงวดที่ ๓ ภายในวันที่ ๓๑ พฤษภาคม ๒๕๖๕

อย่างไรก็ดี เนื่องจากในการชำระเงินภาษีในงวดที่ ๒ (วันที่ ๓๐ เมษายน ๒๕๖๕) ตรงกับวันเสาร์ ซึ่งเป็นวันหยุดทำการของทางราชการ นาย ถ มีสิทธิชำระภาษีสำหรับงวดที่ ๒ ในวันจันทร์ที่ ๒ พฤษภาคม ๒๕๖๕

/ (ค) กรณี ...

(ค) กรณีได้รับอนุมัติให้ผ่อนชำระภาษีเป็นรายงวดตามระเบียบกรมสรรพากรว่าด้วยการผ่อนชำระภาษีอากร พ.ศ. ๒๕๖๐ หากวันสุดท้ายที่ต้องผ่อนชำระของงวดใดงวดหนึ่งตรงกับวันหยุดทำการของทางราชการให้นับวันที่เริ่มทำการใหม่ต่อจากวันที่หยุดทำการนั้นเป็นวันสุดท้าย
ของระยะเวลาตามมาตรา ๑๙๓/๘ แห่งประมวลกฎหมายแพ่งและพาณิชย์ โดยไม่หมดสิทธิที่จะชำระเป็นรายงวดต่อไป และไม่ต้องเสียเงินเพิ่ม ตามมาตรา ๒๗ แห่งประมวลรัษฎากร

**ตัวอย่าง** บริษัท ท จำกัด ได้ถูกประเมินภาษีเงินได้นิติบุคคลพร้อมเบี้ยปรับและเงินเพิ่มตามหนังสือแจ้งการประเมิน เป็นเงินจำนวน ๑๒๐,๐๐๐ บาท บริษัท ท จำกัด ได้รับอนุมัติให้ผ่อนชำระภาษีตามระเบียบกรมสรรพากร ว่าด้วยการผ่อนชำระภาษีอากร พ.ศ. ๒๕๖๐ เป็นงวดรายเดือนรวม ๖ งวด แต่ละงวดต้องชำระภายในวันที่ ๗ ของทุกเดือน งวดที่ ๑ ชำระเมื่อวันที่ ๗ กุมภาพันธ์ ๒๕๖๕
งวดที่ ๒ ชำระเมื่อวันที่ ๗ มีนาคม ๒๕๖๕ งวดที่ ๓ ชำระเมื่อวันที่ ๗ เมษายน ๒๕๖๕ แต่ปรากฏว่า งวดที่ ๔ ต้องชำระในวันที่ ๗ พฤษภาคม ๒๕๖๕ ซึ่งตรงกับวันเสาร์ และเป็นวันหยุดทำการของทางราชการ บริษัท ท จำกัด มีสิทธินำเงินงวดที่ ๔ ไปชำระในวันจันทร์ที่ ๙ พฤษภาคม ๒๕๖๕

ข้อ ๖ กรณีบุคคลผู้ต้องเสียเบี้ยปรับภาษีมูลค่าเพิ่มและภาษีธุรกิจเฉพาะ ตามมาตรา ๘๙ และมาตรา ๙๑/๒๑ (๖) แห่งประมวลรัษฎากร ขอลดเบี้ยปรับตามข้อ ๕ (๑) ของคำสั่งกรมสรรพากร
ที่ ท.ป. ๘๑/๒๕๔๒ เรื่อง หลักเกณฑ์การงดหรือลดเบี้ยปรับหรือเงินเพิ่มภาษีเงินได้ ภาษีมูลค่าเพิ่ม
และภาษีธุรกิจเฉพาะ ตามมาตรา ๒๒ มาตรา ๒๖ มาตรา ๖๗ ตรี มาตรา ๘๙ และมาตรา ๙๑/๒๑ (๖) แห่งประมวลรัษฎากร ลงวันที่ ๙ กรกฎาคม พ.ศ. ๒๕๔๒ ส่วนเงินเพิ่มให้คำนวณในอัตราร้อยละ ๑.๕
ต่อเดือนหรือเศษของเดือนของเงินภาษีที่ต้องชำระหรือนำส่งโดยให้คำนวณตั้งแต่วันพ้นกำหนดเวลา
การยื่นรายการและชำระภาษีตามที่กฎหมายกำหนดหรือที่ได้รับการขยายกำหนดเวลาจนถึงวันชำระภาษี ตามมาตรา ๘๙/๑ หรือมาตรา ๙๑/๒๑ (๖) แห่งประมวลรัษฎากร การนับระยะเวลาการยื่นรายการ
และชำระภาษี การได้รับสิทธิลดเบี้ยปรับหรือการคำนวณเงินเพิ่ม หากวันสุดท้ายแห่งกำหนดเวลาตรงกับวันหยุดทำการของทางราชการ ให้นับวันที่เริ่มทำการใหม่ต่อจากวันหยุดทำการนั้นเป็นวันสุดท้ายของระยะเวลา ตามมาตรา ๑๙๓/๘ แห่งประมวลกฎหมายแพ่งและพาณิชย์

**ตัวอย่าง ๑** บริษัท ธ จำกัด ผู้ประกอบการจดทะเบียนภาษีมูลค่าเพิ่มมีหน้าที่ยื่น
แบบแสดงรายการภาษีมูลค่าเพิ่ม (แบบ ภ.พ.๓๐) (แบบกระดาษ) และชำระภาษีสำหรับเดือนภาษีพฤศจิกายน ๒๕๖๕ ภายในวันที่ ๑๕ ธันวาคม ๒๕๖๕ หากบริษัท ธ จำกัด ยื่นแบบ ภ.พ.๓๐ (แบบกระดาษ)
และชำระภาษีในวันที่ ๑๖ มกราคม ๒๕๖๖ ซึ่งเกินกำหนดเวลาตามที่กฎหมายกำหนด (ภายในวันที่
๑๕ ธันวาคม ๒๕๖๕) กรณีนี้การนับระยะเวลาเพื่อคำนวณเบี้ยปรับและเงินเพิ่มสำหรับการยื่นแบบ ภ.พ.๓๐ จะต้องนับแต่วันพ้นกำหนดเวลาชำระภาษีมูลค่าเพิ่ม (วันที่ ๑๖ ธันวาคม ๒๕๖๕) จนถึงวันที่ยื่น
แบบ ภ.พ.๓๐ (วันที่ ๑๖ มกราคม ๒๕๖๖) รวมระยะเวลา ๓๒ วัน แต่เนื่องจากวันที่ ๑๔ และวันที่

/ ๑๕ มกราคม ...

๑๕ มกราคม ๒๕๖๖ ตรงกับวันเสาร์และวันอาทิตย์ ซึ่งเป็นวันหยุดทำการของทางราชการ จึงถือว่า บริษัท ธ จำกัด ยื่นแบบ ภ.พ.๓๐ และชำระภาษีภายหลัง ๑๕ วัน แต่ไม่เกิน ๓๐ วันนับแต่วันพ้นกำหนดเวลาชำระภาษีมูลค่าเพิ่มให้บริษัท ธ จำกัด เสียเบี้ยปรับในอัตราร้อยละ ๕ ของเบี้ยปรับ ตามมาตรา ๘๙ แห่งประมวลรัษฎากร ประกอบกับข้อ ๕ (๑) (ข) ของคำสั่งกรมสรรพากรที่ ท.ป. ๘๑/๒๕๔๒ฯ ลงวันที่
๙ กรกฎาคม พ.ศ. ๒๕๔๒ และสำหรับเงินเพิ่มให้คำนวณในอัตราร้อยละ ๑.๕ ต่อเดือน เป็นเวลา ๑ เดือนตามมาตรา ๘๙/๑ แห่งประมวลรัษฎากร

**ตัวอย่าง ๒** บริษัท น จำกัด ผู้ประกอบการจดทะเบียนภาษีมูลค่าเพิ่มยื่นแบบแสดงรายการภาษีมูลค่าเพิ่ม (แบบ ภ.พ.๓๐) (แบบกระดาษ) และชำระภาษีสำหรับเดือนภาษีตุลาคม ๒๕๖๕ เมื่อวันที่ ๑๕ พฤศจิกายน ๒๕๖๕ แต่ชำระไว้ไม่ครบถ้วน ต่อมา บริษัท น จำกัด ได้ยื่นแบบ ภ.พ.๓๐ ฉบับเพิ่มเติม (แบบกระดาษ) และชำระภาษีสำหรับเดือนภาษีตุลาคม ๒๕๖๕ เมื่อวันที่ ๑๖ มกราคม ๒๕๖๖ กรณีนี้การนับระยะเวลาเพื่อคำนวณเบี้ยปรับและเงินเพิ่มสำหรับการยื่นแบบ ภ.พ.๓๐ ฉบับเพิ่มเติมจะต้อง
นับแต่วันพ้นกำหนดเวลาชำระภาษีมูลค่าเพิ่ม (วันที่ ๑๖ พฤศจิกายน ๒๕๖๕) จนถึงวันที่ยื่นแบบ ภ.พ.๓๐ ฉบับเพิ่มเติม (วันที่ ๑๖ มกราคม ๒๕๖๖) รวมระยะเวลา ๖๒ วัน แต่เนื่องจากวันที่ ๑๔ และวันที่ ๑๕ มกราคม ๒๕๖๖ ตรงกับวันเสาร์และวันอาทิตย์ ซึ่งเป็นวันหยุดทำการของทางราชการ จึงถือว่า บริษัท น จำกัด ยื่นแบบ ภ.พ.๓๐ และชำระภาษีภายหลัง ๓๐ วัน แต่ไม่เกิน ๖๐ วัน นับแต่วันพ้นกำหนดเวลาชำระภาษีมูลค่าเพิ่ม ให้บริษัท น จำกัด เสียเบี้ยปรับในอัตราร้อยละ ๑๐ ของเบี้ยปรับตามมาตรา ๘๙ แห่งประมวลรัษฎากร ประกอบกับข้อ ๕ (๑) (ค) ของคำสั่งกรมสรรพากรที่ ท.ป. ๘๑/๒๕๔๒ฯ ลงวันที่ ๙ กรกฎาคม พ.ศ. ๒๕๔๒ และสำหรับเงินเพิ่มให้คำนวณร้อยละ ๑.๕ ต่อเดือน เป็นเวลา ๒ เดือนตามมาตรา ๘๙/๑ แห่งประมวลรัษฎากร

 ข้อ ๗ บรรดาระเบียบ ข้อบังคับ คำสั่ง หนังสือตอบข้อหารือ หรือทางปฏิบัติใดที่ขัด
หรือแย้งกับคำสั่งนี้ ให้เป็นอันยกเลิก

ข้อ ๘ คำสั่งนี้ให้ใช้บังคับตั้งแต่วันที่ที่ลงในคำสั่งนี้เป็นต้นไป

 สั่ง ณ วันที่  ๑  พฤษภาคม  พ.ศ. ๒๕๖๗

 กุลยา ตันติเตมิท

 (นางสาวกุลยา ตันติเตมิท)

 อธิบดีกรมสรรพากร